ஆறாம் வேற்றுமை

ஆறாம் வேற்றுமை என்பது பெயரின் எழுவாய்ப் பொருளைக் கிழமைப் பொருளாக (உரிமை)வேற்றுமைப் படுத்துவது ஆகும். கிழமைப் பொருள் தற்கிழமை , பிறிதின் கிழமை என இரு பொருளில் வரும் 
நூற்பா
 " ஆறன் ஒருமைக்கு அதுவும் ஆதுவும்
பன்மைக்கு அவ்வும் உருபாம் பண்பு உறுப்பு
ஒன்றன் கூட்டம் பலவின் ஈட்டம்
திரிபின் ஆக்க மாம்தற் கிழமையும்
பிறிதின் கிழமையும் பேணுதல் பொருளே  "

ஆறாம் வேற்றுமை உருபுகள் 
அது , ஆது,  அ என்பன ஆறாம் வேற்றுமைக்குரிய உருபுகளாகும். இவற்றுள் 'அது', 'ஆது' உருபுகள் ஒருமைக்கும் 'அ' உருபு பன்மைக்கும் வரும். 'அது' உருபு ஒருமைக்கு உரியதாயினும் சிறுபான்மை பன்மைக்கும் வரும்

சான்று
 எனது புத்தகம்,உனது வண்டி.
 எனாது கை, நினாது வரவு, தனாது பொருள்
 என கைகள், நின வீடுகள், தன பொருள்கள்

தற்கிழமைப் பொருள்கள் 
தற்கிழமை ஐந்து வகைகளில் வரும் அவை,
 குணமும் தொழிலுமாகிய பண்பு
 உறுப்பு
 ஒன்றன் கூட்டம்
 பலவின் ஈட்டம்
 திரிபின் ஆக்கம்
சான்று:
 காக்கையது கருமை- குணம்(பண்புத்தற்கிழமை)
 மன்னனது வரவு   - தொழில்( பண்புத்தற்கிழமை)
 எனது கை,மரத்தினது கிளை- உறுப்புத் தற்கிழமை
 மாந்தரது கூட்டம், நெல்லது குப்பை - ஒன்றன் கூட்டத் தற்கிழமை( ஒரே வகைக் கூட்டம்)
 பறவையது கூட்டம்,விலங்கினது கூட்டம் - பலவினீட்டத் தற்கிழமை( விலங்குகள்,பறவைகளில் பல வகை)
 நெல்லினது பொரி,மஞ்சளது பொடி- திரிபினாக்கத்தற்கிழமை( அதே பொருள் வேறாக மாறுதல்)

பிறிதின் கிழமைப் பொருள் 
பிறிதின் கிழமைப் பொருள் மூன்று வகையில் வரும்
 பொருள்
 இடம்
 காலம்
ஆகியவை ஆகும்

சான்று:

 வேலனது பசு- பொருள் பிறிதின் கிழமை
 கண்ணனது வீடு  - இடப் பிறிதின் கிழமை
 வள்ளியது நாள்-  காலப் பிறிதின் கிழமை

சொல்லுருபு 
ஆறாம் வேற்றுமைக்குரிய சொல்லுருபு  உடைய என்பதாகும். இச் சொல்லுருபு  ஒருமை, பன்மை ஆகிய இரண்டிற்கும் வரும்.

சான்று.

 என்னுடைய வீடு
 அவர்களுடைய வீடு
 உண்ணுடைய வீடு

மேற்கோள்கள்

உசாத்துணை 
நன்னூல் சொல்லதிகாரம். வேற்றுமையியல்.

வேற்றுமைத்தொகை வகைகள்